**Az apák szerepe a családban - előadás-sorozat a Családbarát Újbuda program keretében**

**Nyitóelőadás: Böjte Csaba, 2018. február 14**, **18 óra,** **Villányi úti Konferenciaközpont**

**Hiánypótló előadássorozat indul a Családbarát Újbuda Program keretében, a Felelős Szülők Iskolája szervezésében. Az öt alkalomból álló, ingyenes programsorozat első előadását Böjte Csaba ferences szerzetes tartja február 14-én 18 órakor. A kerekasztal-beszélgetésen Polus Enikő mentálhigiénés szakember, a Me-Se-Kő Alapítvány vezetője és Bedő Imre közgazdász, a Férfiak Klubja vezetője beszélget a modern férfi és apai szerepekről.**

*„Az előadás-sorozat célja egy párbeszéd elindítása, ahol megfelelő szakmai háttérrel kísérve beszélhetünk családról, a szülői szerepekről és feladatokról, nevelésről, a média hatásáról, a társadalmi elvárásokról, vagy éppen ezek megváltoztatásáról, mert erre minden eddiginél nagyobb szükség mutatkozik”* – fogalmaz Dr. Molnár László, Újbuda alpolgármestere.

**Tibenszky Moni Lisa**, a Felelős Szülők Iskolája alapító-ügyvezetője, a program háziasszonya, az előadások moderátora hozzáteszi: *„2018-ban, a családok évében különösen időszerűnek tartjuk, hogy beszéljünk a család megtartó erejéről, a családi szerepekről. Nem mindig könnyű megtalálni az egyensúlyt a különböző – családon belüli és azon kívüli – szerepeink között, ezért olyan szaktekintélyeket hívtunk meg előadóként – Böjte Csaba testvér, Kádár Annamária meseterapeuta, Léder László pszichológus, Varga István jövőkutató és Tari Annamária klinikai szakpszichológus - akik szakmailag és emberileg is értékes gondolatokkal látják el a közönséget. Biztos vagyok benne, hogy hasznos „útravalóval”leszünk gazdagabbak az új apasorozatban.”*

A februártól májusig öt előadásból álló sorozaton minden alkalommal új megközelítésből tárgyalják az férfi és apai szerepeket. Az „apa-sorozatot” február 14-én 18 órakor **Böjte Csaba** testvér nyitja meg, *Az apák szerepe a családban* címmel. *„Isten mindannyiunk számára felkínálja azt az örömet, hogy merjünk az asztalfőre ülni, merjünk a családunkról gondoskodni, és atyja lenni a közösségünknek”* – vallja a több ezer árva „atyja”.

**Polus Enikő** háromgyermekes édesanya szerint a szülőség az egyik legszebb szerepkör, amelyben többféle új, nem feltétlenül csak „jó” érzésekkel kell megküzdenünk, és erről nem mindig merünk beszélni. *„Az édesanyákat hatalmas „hormonkoktél” segíti az anyává válás folyamán, de mi újság az édesapákkal? Miért érzik magukat egyedül lelkileg és miként küzdenek meg az elsődleges „apa lettem” érzésköreivel?”* – teszi fel a kérdést a szakember.

*„Férfinak lenni ma nemcsak felelősség, de jövőépítő kötelesség is. Önmagunkért, a nőkért és a jövő generációkért”* – állítja **Bedő Imre**. Akétgyermekes családapa a legkiemelkedőbb erénynek azt tartja, ha egy férfi képes anyagi és érzelmi biztonságot nyújtani a családja számára. Szerinte ez nem egy modern dolog, hanem ez maga az ősi kulturális kód.

Március elsején kerül sor az előadás-sorozat második eseményére, melynek címe *Apa mesél*, előadója **Kádár Annamária** meseterapeuta, aki arról fog beszélni, hogy az az élet- és családtörténetek hogyan járulnak hozzá az önbecsülés és a rugalmas alkalmazkodóképesség kialakulásához. A szakember szerint a családtörténet egy védőháló, amelyre nehéz élethelyzetekben támaszkodunk, a közös élménymegosztás pedig segít a gyermeknek megérteni a kihívások és akadályok természetét, mintát ad a megküzdéshez. Az előadást követő kerekasztal-beszélgetés vendége ezúttal **Víg Balázs** kortárs gyermekkönyv író lesz, aki érzékenyítő, edukáló meséivel – Todó kitálal a suliról, Három bajusz gazdát keres, Puszirablók c. - különleges világot és atmoszférát teremt, amelyben a gyerekek kimerik hangosítani az érzéseiket, legyen ez az otthoni meseolvasás vagy akár az iskolai foglalkozások milliőjében.

Az előadásokra nem csak az édesapákat várják nagy szeretettel, hanem a tanárokat, óvópedagógusokat és mindazokat, akik gyerekekkel foglalkoznak.

Az előadásokon a részvétel ingyenes, de a korlátozott férőhelyek miatt regisztrációhoz kötött.

Információ, regisztráció: [www.felelosszulokiskolaja.hu/apasorozat](http://www.felelosszulokiskolaja.hu/apasorozat)